Fylgismenn Aung San Suu Kyi, leiðtoga Mjanmar, krefjast þess að henni verði sleppt og að herinn viðurkenni úrslit kosninganna fyrir þremur árum. Sameinuðu þjóðirnar óttast um stöðu Róhingja í Mjanmar eftir valdatöku hersins.
Þjóðfylkingin, flokkur Aung San Suu Kyi, leiðtoga Mjanmar, krefst þess að herinn sleppi henni og öðrum flokksmönnum og viðurkenni úrslit kosninganna í landinu fyrir þremur mánuðum. Suu Kyi er sögð í stofufangelsi í bústað sínum í höfuðborginni Naypyidaw. (Nepidov)
Fréttastofan AFP hafði eftir blaðafulltrúa Þjóðfylkingarinnar að flestir ráðherrar sem handteknir hefðu verið við valdaránið í gær væru nú komnir í stofufangelsi. Öðrum er enn haldið á afgirtu svæði í höfuðborginni. Herforinginn Min Aung Hlaing fer nú með stjórn landsins, en hann sætir refisaðgerðum Bandaríkjamanna vegna framgöngu hersins gagnvart Róhingjum. Hann viðurkennir ekki kosningarnar sem fram fóru í nóvember, ætlar að stjórna samkvæmt neyðarlögum í eitt ár, en kveðst síðan ætla efna til nýrra kosninga. Valdaránið hefur víða verið fordæmt, en á blaðamannafundi í morgun kallaði talsmaður kínverska utanríkisráðuneytisins það uppstokkun í stjórn Mjanmar. Valdaránið hefur vakið áhyggjur af stöðu þeirra Róhingja sem enn eru í Mjanmar. Vegna ofsókna hersins flýðu um 700.000 Róhingjar yfir til Bangladess árið 2017 og dvelja þar í flóttamannabúðum. Að sögn Stephane Dujarric, talsmanns Sameinuðu þjóðanna, eru enn um 600.000 Róhingjar í Rakhine-héraði í Mjanmar, þar af dvelji um 120.000 í sérstökum búðum, þar sem ferðafrelsi sé takmarkað og heilbrigðisþjónusta og menntun af skornum skammti. Hann segist óttast að staða þessa fólks eigi eftir að versna.
Fylgismenn Aung San Suu Kyi, leiðtoga Mjanmar, krefjast þess að henni verði sleppt og að herinn viðurkenni úrslit kosninganna fyrir þremur mánuðum. Sameinuðu þjóðirnar óttast um stöðu Róhingja í Mjanmar eftir valdatöku hersins.